Futbolistas do Deportivo da Coruña

Máis dun milleiro de **futbolistas** xogaron no **Deportivo da Coruña** nos seus 119 anos de historia.

## Historia 
O goleador Virgilio, que disputou con só 16 anos o primeiro partido da historia do Deportivo, foi a primeira grande estrela do club e o futbolista máis importante do primeiro decenio de vida da entidade. En 1920 Joaquín Vázquez converteuse no primeiro internacional na historia do Deportivo, e a mediados da década de 1920 o club deu un salto de calidade coas polémicas chegadas dende Vigo de Otero, Chiarroni, Ramón González e Isidro, fichaxes que foron o detonante da rivalidade entre o equipo coruñés e o Celta de Vigo. Con estes xogadores no equipo, o Deportivo conquistou os seu dous primeiros Campionatos de Galicia e debutou na Segunda División, destacando naquela época tamén xogadores como Pepe Torres, o canario Hilario, o capitán Fariña, o célebre gardameta Rodrigo, ou o dianteiro Pereiro, quen marcou 51 goles en partidos oficiais a pesar de se retirar do fútbol con só 21 anos.

En 1928 debutou o coruñés Chacho, que formou unha famosa á esquerda xunto a Diz, e que co paso dos anos se acabou convertendo no máximo goleador da historia do club. En plena Guerra civil fixo a súa aparición o porteiro máis importante da historia do Deportivo, Acuña, que defendeu a portería do club durante 17 anos, secundado habitualmente pola icónica parella de defensas formada por Ponte e Pedrito. Guimeráns e Chao foron os goleadores máis destacados do equipo durante a década de  1940, ata a chegada da dianteira coñecida como a Orquestra Canaro, e que estaba formada por Tino, Franco, Corcuera, Oswaldo e Moll. 

En 1951 debutou o mito do club Arsenio Iglesias, que chegou a coincidir no mesmo equipo con Luis Suárez e Pahiño, dúas das maiores figuras da época, así como co talentoso Rábade, cuxa prometedora carreira quedou truncada pola tuberculose. Os últimos anos da década de 1950 e os primeiros da de 1960 quedaron marcados polos prolíficos Amancio e Veloso, que elevaron notablemente o nivel do equipo. Nas décadas de 1970 e 1980 destacaron entre outros os gardametas Buyo e Jorge, os defensas Piña e Luis, os centrocampistas Piris, García e Gil, e os dianteiros Castro, Traba e Vicente. Con todo, o futbolista máis emblemático desa época foi o talentoso centrocampista José Luis.

Na década de 1990 o Deportivo consolidouse na elite do fútbol español, especialmente tralas fichaxes en 1992 dos brasileiros Bebeto e Mauro Silva. O centrocampista foi elixido en 2016  nunha votación entre os seareiros do Deportivo como o mellor futbolista da historia do club. O ribeirense Fran capitaneou durante preto dunha década un equipo no que sobresaíron entre outros Liaño, Đukić, Donato, Naybet, Rivaldo, Flávio Conceição, Songo'o, Djalminha, Turu Flores, Makaay, Valerón, Scaloni ou Diego Tristán. O canario Manuel Pablo capitaneou o club entre 2006 e 2016, época na que pasaron polo club internacionais como Coloccini, Filipe Luís, Guardado, Lassad ou Celso Borges. O coruñés Bergantiños foi o último xogador do club en superar os 300 partidos e o único en defender a súa camiseta en catro categorías diferentes. O dianteiro Lucas Pérez foi a principal figura e emblema do Deportivo nas súas tres etapas no club entre 2014 e 2025.

## Capitáns 
## Récords 
### Máis partidos 
### Máximos goleadores 
### Máximos goleadores da liga 
#### Primeira División 
#### Segunda División 
## Xogadores premiados 
### A nivel nacional 
### A nivel internacional 
## Lista de xogadores 
A seguinte é unha lista cos futbolistas que acadaron os 100 partidos en competicións oficiais co Deportivo da Coruña.

## Notas